als_Latn dik_Latn sag_Latn
Asport – Sot në orën 19:00, kundërshtari i radhës i Tiranës në Europa League do të jetë ekipi norvegjez Aalesund. Megjithëse ekip pa shumë histori, norvegjezët duket se do jenë lehtësisht favoritë ndaj Tiranës. Kjo edhe për faktin se norvegjezët janë në pikun e formës së tyre fizike, pasi në vendin nordik sapo përfundoi gjysma e kalendarit të ndeshjeve të kampionatit. Por Aalesund nuk po gëzon shumë sukses, pasi ndodhet vetëm në vendin e 8-të në renditje (nga 16 ekipe) me 20 pikë të grumbulluara në 15 ndeshje.
Në fakt, përballjet e mëparshme të bardhebluve ndaj ekipeve norvegjeze kanë rezultuar të pasuksesshme. Në vitin e largët 1966-67, Tirana, e njohur asokohe me emrin “17 Nëntori” u detyrua që për shkaqe politike të tërhiqej nga përballja e raundit të parë në Kupën e Kampioneve ndaj Valerengës. Ndërkaq, në raundin e parë eleminator të Champions League për sezonin 2009-10, pas një barazimi mjaft shpresëdhënës 1-1 në shtëpi, Tirana u mund 4-0 në ndeshjen e kthimit nga Stabaek.
Ndërkohë, Aalesund, i themeluar në vitin 1914, ka fituar vetëm 2 trofe në historinë e tij, Kupën e Norvegjisë në vitet 2009 dhe 2011. Në fakt, deri në mesin e viteve 2000, Aalesund ishte një ekip pa qëndrueshmëri në kampionatin vendas, shpesh duke rënë një kategori më poshtë dhe duke u ringritur rishtazi në Tippeligën norvegjeze. Në vitin 2005 filloi suksesi për “portokallinjtë”, atëherë kur klubi inaguroi stadiumin e ri me kapacitet prej 11 mijë vendesh. Duket se ky investim e ndihmoi klubin të mbante nivel të kënaqshëm në ligën vendase, dhe pse jo të konkuronte dhe në Europë. Në vitin 2010-11, pas fitimit të Kupës së parë të Norvegjisë, Aalesund debutoi pa shumë bujë në Europa League, ku u mund me rezultat të përgjithshëm 4-1 nga skocezët e Motherwell. Por, një vit më vonë ata arritën të kalojnë plot tre ture, duke eleminuar uellsianët e Neath, por edhe ekipe me emër në Europë, si hungarezët e Ferencvarosh dhe suedezët e Elfsborg, vetëm për t’u eleminuar në raundin e katërt, një hap para fazës në grupe, nga ekipi i mirënjohur holandez AZ Alkmaar. Tanimë, në pjesëmarrjen e tyre të tretë radhazi në Europa League, Aalesund do të përballen me 24 herë kampionët e Shqipërisë.
You must be logged in to post a comment Login
als_Latn als_Latn als_Latn eng_Latn